CELEX: 32022D1327
Language: sk
Date: 2022-07-26 00:00:00
Title: Rozhodnutie Rady (EÚ) 2022/1327 z 26. júla 2022, ktorým sa od Komisie žiada, aby predložila štúdiu o situácii vnútorného trhu poštových služieb Únie, najmä pokiaľ ide o uplatňovanie smernice Európskeho parlamentu a Rady 97/67/ES, a prípadne vzhľadom na výsledky štúdie predložila návrh

29.7.2022   
               
               
                  SK
               
               
                  Úradný vestník Európskej únie
               
               
                  L 200/152
               
            
         ROZHODNUTIE RADY (EÚ) 2022/1327
         z 26. júla 2022,
         ktorým sa od Komisie žiada, aby predložila štúdiu o situácii vnútorného trhu poštových služieb Únie, najmä pokiaľ ide o uplatňovanie smernice Európskeho parlamentu a Rady 97/67/ES, a prípadne vzhľadom na výsledky štúdie predložila návrh
         RADA EURÓPSKEJ ÚNIE
         so zreteľom na Zmluvu o fungovaní Európskej únie, a najmä na jej článok 241,
         keďže:
         
                     (1)
                  
                  
                     Listové zásielky zaznamenávajú od roku 2008 v Únii ročný pokles o 4,9 % a táto tendencia sa urýchlila v dôsledku poklesu hospodárstva v dôsledku pandémie ochorenia COVID-19, počas ktorej sa objem listových zásielok v rokoch 2019 až 2020 medziročne znížil o 12 % až 26 %.
                  
               
                     (2)
                  
                  
                     Služby doručovania balíkov zaznamenávajú v Únii od roku 2008 ročný nárast o približne 9 % a táto tendencia sa urýchlila v dôsledku pandémie ochorenia COVID-19.
                  
               
                     (3)
                  
                  
                     Náklady na povinnosť univerzálnej služby na základe nákladovej stupnice sa zvýšili v dôsledku prudkého poklesu trhu s listovými zásielkami.
                  
               
                     (4)
                  
                  
                     Rozvoj elektronického obchodu a digitalizácia priniesli na trh nové subjekty, výrobky i služby.
                  
               
                     (5)
                  
                  
                     V každom členskom štáte sa univerzálne poštové služby poskytujú na celoštátnej úrovni, zatiaľ čo potreby používateľov týchto služieb sa výrazne zmenili.
                  
               
                     (6)
                  
                  
                     Je potrebné, aby koncepcia univerzálnej služby odrážala meniace sa potreby užívateľov a bola flexibilná a udržateľná.
                  
               
                     (7)
                  
                  
                     Smernica Európskeho parlamentu a Rady 97/67/ES (1) čiastočne splnila svoje ciele. Avšak bola by potrebná jej revízia s cieľom zabezpečiť, aby bola odolná voči budúcim zmenám a aby prinášala v súvislosti s uvedenými výzvami udržateľné riešenia.
                  
               
                     (8)
                  
                  
                     Podrobná analýza situácie vnútorného trhu poštových služieb Únie by opodstatnila potrebu revízie smernice 97/67/ES s cieľom zohľadniť technologický vývoj a zmeny na trhu služieb, pričom by umožnila prijatie revidovanej smernice ešte v rámci prebiehajúceho európskeho legislatívneho cyklu,
                  
               PRIJALA TOTO ROZHODNUTIE:
         
            Článok 1
            Rada týmto žiada Komisiu, aby predložila štúdiu o situácii na vnútornom trhu poštových služieb Únie, najmä pokiaľ ide o uplatňovanie smernice 97/67/ES.
         
         
            Článok 2
            
               1.   Rada žiada Komisiu, aby v prípade, ak sa to vzhľadom na výsledky štúdie uvedené v článku 1 ukáže ako vhodné riešenie, predložila návrh alebo aby informovala Radu o alternatívnych opatreniach potrebných v nadväznosti na výsledky štúdie.
            
            
               2.   V súlade s bežnou praxou Rada žiada Komisiu, aby zabezpečila, že k návrhu sa priloží posúdenie vplyvu.
            
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 26. júla 2022
            
               
                  Za Radu
               
               
                  predseda
               
               J. SÍKELA
            
         
         
            (1)  Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb spoločenstva a zlepšovaní kvality služieb (Ú. v. ES L 15, 21.1.1998, s. 14).